title: Komisijos Įgyvendinimo Reglamentas (ES) 2019/1856 2019 m. spalio 31 d. kuriuo patvirtinami saugomos kilmės vietos nuorodos arba saugomos geografinės nuorodos specifikacijos pakeitimai (Izsáki Arany Sárfehér (SKVN))

text:
7.11.2019

                  LT

                  Europos Sąjungos oficialusis leidinys

                  L 286/1

         KOMISIJOS ĮGYVENDINIMO REGLAMENTAS (ES) 2019/1856
         2019 m. spalio 31 d.
         kuriuo patvirtinami saugomos kilmės vietos nuorodos arba saugomos geografinės nuorodos specifikacijos pakeitimai („Izsáki Arany Sárfehér“ (SKVN))
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 99 straipsnį,
         kadangi:

                     (1)

                     Komisija išnagrinėjo Vengrijos pagal Reglamento (ES) Nr. 1308/2013 105 straipsnį pateiktą saugomos kilmės vietos nuorodos „Izsáki Arany Sárfehér“ specifikacijos pakeitimų paraišką;

                     (2)

                     specifikacijos pakeitimų paraišką Komisija paskelbė Europos Sąjungos oficialiajame leidinyje (2), kaip reikalaujama Reglamento (ES) Nr. 1308/2013 97 straipsnio 3 dalyje;

                     (3)

                     prieštaravimo pareiškimų pagal Reglamento (ES) Nr. 1308/2013 98 straipsnį Komisija negavo;

                     (4)

                     todėl specifikacijos pakeitimus reikėtų patvirtinti pagal Reglamento (ES) Nr. 1308/2013 99 straipsnį;

                     (5)

                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbti pavadinimo „Izsáki Arany Sárfehér“ (SKVN) specifikacijos pakeitimai patvirtinami.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. spalio 31 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 347, 2013 12 20, p. 671.

            (2)  OL C 251, 2019 7 26, p. 7.


title: Komisijos įgyvendinimo reglamentas (ES) 2019/1859 2019 m. lapkričio 6 d. kuriuo nustatomos su tam tikrų duomenų rinkimu susijusios Europos Parlamento ir Tarybos reglamento (ES) 2019/1242 10 straipsnio taikymo taisyklės (Tekstas svarbus EEE)

text:
7.11.2019

                  LT

                  Europos Sąjungos oficialusis leidinys

                  L 286/10

         KOMISIJOS ĮGYVENDINIMO REGLAMENTAS (ES) 2019/1859
         2019 m. lapkričio 6 d.
         kuriuo nustatomos su tam tikrų duomenų rinkimu susijusios Europos Parlamento ir Tarybos reglamento (ES) 2019/1242 10 straipsnio taikymo taisyklės
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1242, kuriuo nustatomi naujų sunkiųjų transporto priemonių išmetamo CO2 kiekio standartai ir iš dalies keičiami Europos Parlamento ir Tarybos reglamentai (EB) Nr. 595/2009 ir (ES) 2018/956 bei Tarybos direktyva 96/53/EB (1), ypač į jo 10 straipsnį,
         kadangi:

                     (1)

                     siekiant nustatyti sąlygų, kuriomis nustatoma išmetamo CO2 kiekio atskaitos vertė, taikymo vertinimo metodiką (toliau – metodika), tikslinga Komisijai turėti prieigą prie tam tikrų duomenų, prieinamų gamintojams, besinaudojantiems Komisijos reglamento (ES) 2017/2400 (2) 5 straipsnio 1 dalies a punkte nurodyta modeliavimo priemone, visų pirma prie duomenų failo „sum exec“;

                     (2)

                     duomenų failas „sum exec“ Komisijai užtikrintų galimybę įvertinti kiekybinį metodikos taikymo poveikį transporto priemonių išmetamo CO2 kiekiui. Duomenų failų „sum exec“ visų pirma reikia norint nustatyti dėl į modeliavimo priemonę įvedamų transporto priemonės dalių duomenų patikslinimų gaunamus reglamentuojamo išmetamo CO2 kiekio patikslinimus. Todėl duomenų failų „sum exec“ reikia norint, viena vertus, įvertinti, ar gali reikėti daryti pataisas, ir, kita vertus, jei reikia, remiantis patikslintais į modeliavimo priemonę įvestais dalių duomenimis, taikyti transporto priemonių išmetamo CO2 kiekio pataisas;

                     (3)

                     todėl tikslinga, kad gamintojai stebėtų ir teiktų Komisijai 2019 ir 2020 m. ataskaitiniais laikotarpiais modeliuotų transporto priemonių duomenų failus „sum exec“. Gamintojams gali reikėti daugiau pastangų tokiai informacijai pateikti apie transporto priemones, pagamintas iki 2019 m. spalio 1 d., todėl turėtų būti nustatyta vėlesnė tokios informacijos pateikimo data – 2021 m. rugsėjo 30 d.;

                     (4)

                     svarbu užtikrinti, kad stebimi ir teikiami duomenys būtų kokybiški ir patikimi. Todėl Komisija turėtų turėti galimybę juos patikrinti ir prireikus imtis priemonių, siekdama užtikrinti, kad galutiniai duomenys būtų teisingi;

                     (5)

                     Komisija turėtų panaudoti Europos aplinkos agentūros tvarkomą verslo duomenų saugyklą ir taip sudaryti sąlygas gamintojams rinkti duomenis, kuriuos jie turėtų perduoti kartu su duomenimis, teikiamais pagal Europos Parlamento ir Tarybos reglamentą (ES) 2018/956 (3);

                     (6)

                     siekiant užtikrinti išmetamo CO2 kiekio atskaitos vertės, kuria remiantis nustatomi visos Sąjungos parko išmetamo CO2 kiekio tikslai, patikimumą ir reprezentatyvumą, šis reglamentas turėtų įsigalioti kuo greičiau po jo paskelbimo;

                     (7)

                     šiame reglamente nustatytos priemonės atitinka Klimato kaitos komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Gamintojų vykdoma duomenų stebėsena ir teikimas

               1.   Gamintojai pagal šį reglamentą vykdo stebėseną ir teikia Komisijai kableliais skiriamų verčių failą, kurio pavadinimas sutampa su užduoties failo pavadinimu ir turi plėtinį „.vsum“ (duomenų failą „sum exec“); jį sudaro apibendrinti kiekvienos modeliuotos paskirties ir krovumo duomenys, sugeneruoti Reglamento (ES) 2017/2400 5 straipsnio 1 dalies a punkte nurodytos modeliavimo priemonės grafinėje sąsajoje (GUI) naujoms sunkiosioms transporto priemonėms, kurių modeliavimo data iki 2021 m. liepos 1 d.

               2.   Jie vykdo duomenų failo „sum exec“ stebėseną kiekvienos naujos sunkiosios transporto priemonės,

                           a)

                           modeliuotos nuo 2019 m. spalio 1 d. iki 2020 m. birželio 30 d., ir praneša šiuos duomenis ne vėliau kaip 2020 m. rugsėjo 30 d.;

                           b)

                           modeliuotos nuo 2019 m. sausio 1 d. iki 2019 m. rugsėjo 30 d., ir praneša šiuos duomenis ne vėliau kaip 2021 m. rugsėjo 30 d.;

                           c)

                           modeliuotos nuo 2020 m. liepos 1 d. iki 2021 m. birželio 30 d., ir praneša šiuos duomenis ne vėliau kaip 2021 m. rugsėjo 30 d.

               3.   Duomenų failus „sum exec“ gamintojo kontaktinis punktas perduoda elektroniniu būdu į Europos aplinkos agentūros (toliau – Agentūros) tvarkomą verslo duomenų saugyklą. Apie duomenų perdavimą kontaktinis punktas praneša Komisijai ir Agentūrai e. paštu toliau šiame straipsnyje nurodytais adresais.

               4.   Už kiekvieno gamintojo duomenų įkėlimą atsakingas kontaktinis punktas yra pagal Reglamentą (ES) 2018/956 gamintojo paskirtas kontaktinis punktas, nebent gamintojas iki 2020 m. rugsėjo 1 d. Komisijai praneša, kad yra kitaip.

               5.   Pranešimai siunčiami šiais adresais: „EC-CO2-HDV-IMPLEMENTATION@ec.europa.eu“ ir „HDV-monitoring@eea.europa.eu“.

            2 straipsnis
            Patikra

               1.   Gamintojai atsako už duomenų, kuriuos jie teikia pagal 1 straipsnio 2 dalį, tikslumą ir kokybę. Jie nedelsdami informuoja Komisiją apie visas aptiktas pateiktų duomenų klaidas.

               2.   Komisija gali tikrinti duomenų, teikiamų pagal 1 straipsnio 2 dalį, kokybę.

               3.   Jei Komisija informuojama apie duomenų klaidas arba pati tikrindama duomenis randa duomenų neatitikimų, ji, kai tikslinga, imasi būtinų priemonių, kad

            3 straipsnis
            Įsigaliojimas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 6 d.

                  Komisijos vardu

                  Pirmininkas

               Jean-Claude JUNCKER

            (1)  OL L 198, 2019 7 25, p. 202.

            (2)  2017 m. gruodžio 12 d. Komisijos reglamentas (ES) 2017/2400, kuriuo įgyvendinamos Europos Parlamento ir Tarybos reglamento (EB) Nr. 595/2009 nuostatos dėl sunkiųjų transporto priemonių išmetamo CO2 kiekio ir degalų sąnaudų nustatymo ir iš dalies keičiama Europos Parlamento ir Tarybos direktyva 2007/46/EB bei Komisijos reglamentas (ES) Nr. 582/2011 (OL L 349, 2017 12 29, p. 1).

            (3)  2018 m. birželio 28 d. Europos Parlamento ir Tarybos reglamentas (ES) 2018/956 dėl naujų sunkiųjų transporto priemonių išmetamo CO2 kiekio ir degalų sąnaudų duomenų stebėsenos ir teikimo (OL L 173, 2018 7 9, p. 1).


title: Komisijos įgyvendinimo reglamentas (ES) 2019/1860 2019 m. lapkričio 6 d. kuriuo iš dalies keičiamas Komisijos įgyvendinimo reglamentas (ES) Nr. 1313/2014, kuriuo, atlikus priemonių galiojimo termino peržiūrą pagal Tarybos reglamento (EB) Nr. 1225/2009 11 straipsnio 2 dalį, tam tikriems importuojamiems Kinijos Liaudies Respublikos kilmės paruoštiems arba konservuotiems citrusiniams vaisiams (mandarinams ir kt.) nustatomas galutinis antidempingo muitas

text:
7.11.2019

                  LT

                  Europos Sąjungos oficialusis leidinys

                  L 286/13

         KOMISIJOS ĮGYVENDINIMO REGLAMENTAS (ES) 2019/1860
         2019 m. lapkričio 6 d.
         kuriuo iš dalies keičiamas Komisijos įgyvendinimo reglamentas (ES) Nr. 1313/2014, kuriuo, atlikus priemonių galiojimo termino peržiūrą pagal Tarybos reglamento (EB) Nr. 1225/2009 11 straipsnio 2 dalį, tam tikriems importuojamiems Kinijos Liaudies Respublikos kilmės paruoštiems arba konservuotiems citrusiniams vaisiams (mandarinams ir kt.) nustatomas galutinis antidempingo muitas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 11 straipsnį,
         kadangi:

                     (1)

                     2018 m. rugpjūčio 29 d. bendrovė „Zhejiang Xinshiji Foods Co., Ltd.“ kreipėsi į Komisiją dėl pavadinimo pakeitimo;

                     (2)

                     „Zhejiang Xinshiji Foods Co., Ltd“ nurodė, kad jos pavadinimas pakeistas į „Zhejiang Juzhou Foods Co., Ltd.“

                     (3)

                     Komisija išnagrinėjo pateiktą informaciją ir padarė išvadą, kad bendrovės pavadinimo pakeitimas neturi jokios įtakos Komisijos įgyvendinimo reglamento (ES) Nr. 1313/2014 (2) išvadoms;

                     (4)

                     be to, „Zhejiang Xinshiji Foods Co.“ pranešė Komisijai, kad ji nebesusijusi su „Hubei Xinshiji Foods Co., Ltd.“;

                     (5)

                     per pradinį tyrimą Komisija nustatė, kad „Zhejiang Xinshiji Foods Co., Ltd“ ir jos susijusio gamintojo „Hubei Xinshiji Foods Co“ vidutinis svertinis dempingo skirtumas, išreikštas CIF kaina Bendrijos pasienyje prieš sumokant muitą, yra 136,3 % (3)„Zhejiang Xinshiji Foods Co., Ltd.“ ir jos susijusiam gamintojui „Hubei Xinshiji Foods Co., Ltd.“ buvo nustatytos 490,7 EUR už toną antidempingo priemonės pagal TARIC kodą A888;

                     (6)

                     įvertinusi jai pateiktus įrodymus, Komisija sutiko, kad iš tiesų yra pakankamai įrodymų nebelaikyti „Zhejiang Xinshiji Foods Co., Ltd.“ ir „Hubei Xinshiji Foods Co.“ susijusiomis bendrovėmis ES antidempingo teisės tikslais;

                     (7)

                     siekdama užtikrinti veiksmingą galiojančių antidempingo muitų surinkimą, Komisija manė, kad būtina atitinkamai iš dalies pakeisti Įgyvendinimo reglamentą (ES) Nr. 1313/2014, kad būtų atsižvelgta į individualius šių dviejų gamintojų dempingo skirtumus. Atskleidus faktus suinteresuotosioms šalims, pastabų negauta;

                     (8)

                     šiame reglamente nustatytos priemonės atitinka pagal Reglamento (ES) 2016/1036 15 straipsnio 1 dalį įsteigto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) Nr. 1313/2014 1 straipsnio 2 dalis pakeičiama taip:

                  „2.   Galutinio antidempingo muito, taikomo 1 dalyje aprašytiems ir toliau išvardytų bendrovių pagamintiems produktams, dydis nurodytas toliau.

                              Bendrovė

                              EUR už toną grynojo produkto svorio

                              Papildomas TARIC kodas

                              „Yichang Rosen Foods Co., Ltd.“, Yichang, Zhejiang

                              531,2

                              A886

                              „Zhejiang Taizhou Yiguan Food Co. Ltd.“, Huangyan, Zhejiang

                              361,4

                              A887

                              „Zhejiang Juzhou Foods Co., Ltd.“, Sanmen, Zhejiang

                              499,9

                              C528

                              „Hubei Xinshiji Foods Co., Ltd.“, Dangyang City, Hubei Province

                              489,7

                              A888

                              Priede išvardyti neatrinkti bendradarbiaujantys eksportuojantys gamintojai

                              499,6

                              A889

                              Visos kitos bendrovės

                              531,2

                              A999“

            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 6 d.

                  Komisijos vardu

                  Pirmininkas

               Jean-Claude JUNCKER

            (1)  OL L 176, 2016 6 30, p. 21.

            (2)  OL L 354, 2014 12 11, p. 17.

            (3)  OL L 350, 2008 12 30, p. 35, 23 konstatuojamoji dalis ir OL L 178, 2008 7 5, p. 19, 49 konstatuojamoji dalis.


title: Komisijos Įgyvendinimo Reglamentas (ES) 2019/1916 2019 m. lapkričio 15 d. kuriuo pagal Tarybos direktyvą 96/53/EB nustatomos išsamios galinių aerodinaminių įrenginių naudojimo nuostatos

text:
18.11.2019

                  LT

                  Europos Sąjungos oficialusis leidinys

                  L 297/3

         KOMISIJOS ĮGYVENDINIMO REGLAMENTAS (ES) 2019/1916
         2019 m. lapkričio 15 d.
         kuriuo pagal Tarybos direktyvą 96/53/EB nustatomos išsamios galinių aerodinaminių įrenginių naudojimo nuostatos
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1996 m. liepos 25 d. Tarybos direktyvą 96/53/EB, nustatančią tam tikrų Bendrijoje nacionaliniam ir tarptautiniam vežimui naudojamų kelių transporto priemonių didžiausius leistinus matmenis ir tarptautiniam vežimui naudojamų kelių transporto priemonių didžiausią leistiną masę (1), ypač į jos 8b straipsnio 4 dalį,
         kadangi:

                     (1)

                     pagerinus transporto priemonių aerodinamines savybes galima smarkiai sumažinti degalų suvartojimą ir išmetamo CO2 kiekį. Tačiau žymiai pagerinti šias savybes įmanoma tik tuo atveju, jei tai padaryti galima atsižvelgiant į leidžiamuosius kelių transporto priemonių, įskaitant jų aerodinaminius įrenginius, matmenis. Todėl Direktyva 96/53/EB buvo iš dalies pakeista įtraukiant nuo didžiausio leidžiamojo transporto priemonių ilgio (tiek priekyje, tiek gale) leidžiančias nukrypti nuostatas, taikomas laikantis tam tikrų sąlygų;

                     (2)

                     siekiant užtikrinti įtraukiamųjų ir sulankstomųjų galinių aerodinaminių įrenginių apsaugą reikėtų nustatyti, kada tuos įrenginius galima naudoti ir kada jie turi būti užverti, visų pirma atsižvelgiant į atstumą iki kitų eismo dalyvių, specifines vietos savybes ir greičio apribojimus. Taip pat turėtų būti užtikrinta, kad įtraukiamieji ir sulankstomieji galiniai aerodinaminiai įrenginiai būtų suderinami su įvairiarūšio vežimo operacijomis, visų pirma transporto priemonės manevravimu užvažiuojant ant įvairiarūšio vežimo vieneto ir nuvažiuojant nuo jo, ir kad vežant transporto priemones tokiais vienetais tie įrenginiai išlaikytų vėjo jėgas;

                     (3)

                     taip pat pažymėtina, kad galinius aerodinaminius įrenginius turinčios transporto priemonės ar jų junginiai turi atitikti Direktyvos 96/53/EB reikalavimus, visų pirma susijusius su apsisukimu nubrėžtame apskritime, kaip nurodyta tos direktyvos I priedo 1.5 punkte;

                     (4)

                     šiame reglamente numatytos priemonės atitinka Direktyvos 96/53/EB 10i straipsnio 2 dalyje nurodyto komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Dalykas
            Šiuo reglamentu pagal Direktyvą 96/53/EB nustatomos išsamios transporto priemonių ir jų junginių gale tvirtinamų aerodinaminių įrenginių naudojimo nuostatos.

            2 straipsnis
            Apibrėžtys
            Šiame reglamente vartojamų terminų apibrėžtys:

                        a)

                        įrenginys – aerodinaminis įrenginys, tvirtinamas transporto priemonės ar jų junginio gale;

                        b)

                        naudojamas – įrenginio padėtis, kurioje būdamas jis mažina aerodinaminį pasipriešinimą;

                        c)

                        užvertas – įrenginio padėtis, kurioje būdamas jis yra saugiai sulankstytas arba įtrauktas.

            3 straipsnis
            Veiklos sąlygos

               1.   Valstybės narės gali uždrausti naudoti įrenginius transporto priemonėms ar jų junginiams važiuojant miesto ir tarpmiestiniuose rajonuose, jei tokio draudimo reikalauja kompetentingos institucijos, atsižvelgdamos į konkrečius tokių rajonų ypatumus, visų pirma ten, kur greičio apribojimas yra 50 km/h arba mažiau ir kur gali būti pažeidžiamų eismo dalyvių.

               2.   Įrenginiai turi būti užverti tokiose situacijose ar vietose, kur būtinas ypatingas atidumas ir dėmesys. Tai galėtų būti atvejai, kai:

                           a)

                           transporto priemonė manevruojama, važiuoja atbuline eiga arba statoma;

                           b)

                           transporto priemonė pastatyta stovėti;

                           c)

                           pakraunamas arba iškraunamas krovinys.

               3.   Transporto priemones naudojant įvairiarūšio vežimo operacijoms laikomasi šių reikalavimų:

                           a)

                           rengiantis įvariarūšiam vežimui ir jo metu įrenginiai turi būti užverti;

                           b)

                           įrenginiai nei viename transporto priemonės šone neturi išsikišti daugiau kaip 25 mm, o bendras transporto priemonės su įrenginiais plotis neturi viršyti 2 600 mm;

               4.   Pažeisti, nesaugūs ar sugedę įrenginiai turi būti laikomi užverti arba, jei įmanoma, nedelsiant išmontuojami.

               5.   2 dalies ir 3 dalies a punkto taikymo išimties tvarka įrenginiai gali nebūti užverti tais atvejais, kai remiantis Reglamento (ES) Nr. 1230/2012 I priedo B dalies 1.3.1.1.3 punktu, C dalies 1.3.1.1.3 punktu ir D dalies 1.4.1.1.3 punktu nereikalaujama, kad jie būtų įtraukiamieji arba sulankstomieji, jei visomis sąlygomis laikomasi didžiausių matmenų reikalavimų.

            4 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Šis reglamentas privalomas visas ir tiesiogiai taikomas visose valstybėse narėse.

            Priimta Briuselyje 2019 m. lapkričio 15 d.

                  Komisijos vardu

                  Pirmininkas

               Jean-Claude JUNCKER

            (1)  OL L 235, 1996 9 17, p. 59.


title: Komisijos įgyvendinimo reglamentas (ES) 2019/1920 2019 m. lapkričio 18 d. kuriuo pagal Europos Parlamento ir Tarybos reglamento (ES) Nr. 1308/2013 99 straipsnį suteikiama apsauga pavadinimui Ambt Delden (SKVN)

text:
19.11.2019

                  LT

                  Europos Sąjungos oficialusis leidinys

                  L 298/1

         KOMISIJOS ĮGYVENDINIMO REGLAMENTAS (ES) 2019/1920
         2019 m. lapkričio 18 d.
         kuriuo pagal Europos Parlamento ir Tarybos reglamento (ES) Nr. 1308/2013 99 straipsnį suteikiama apsauga pavadinimui „Ambt Delden“ (SKVN)
         EUROPOS KOMISIJA,
         atsižvelgdami į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 99 straipsnį,
         kadangi:

                     (1)

                     pagal Reglamento (ES) Nr. 1308/2013 97 straipsnio 2 ir 3 dalis Komisija išnagrinėjo 2016 m. vasario 12 d. Nyderlandų pateiktą paraišką įregistruoti pavadinimą „Ambt Delden“ kaip saugomą kilmės vietos nuorodą (SKVN) ir šią paraišką paskelbė Europos Sąjungos oficialiajame leidinyje (2);

                     (2)

                     2018 m. gegužės 8 d. buvo gautas Italijos žemės ūkio ministerijos prieštaravimas pagal Reglamento (ES) Nr. 1308/2013 98 straipsnį ir Komisijos reglamento (EB) Nr. 607/2009 (3) 14 straipsnį. Komisijos nuomone, prieštaravimas yra priimtinas pagal Komisijos reglamento (EB) Nr. 607/2009 15 straipsnį;

                     (3)

                     2018 m. liepos 5 d. raštu Komisija šį prieštaravimą perdavė Nyderlandų institucijoms ir paragino jas per du mėnesius pateikti susijusias pastabas pagal Reglamento (EB) Nr. 607/2009 16 straipsnio 1 dalį. Nyderlandai savo pastabas pateikė per nustatytą laiką – 2018 m. rugsėjo 4 d.;

                     (4)

                     kaip nustatyta Reglamento (EB) Nr. 607/2009 16 straipsnio 1 dalyje, Komisija 2018 m. spalio 2 d. raštu Nyderlandų institucijų pastabas perdavė prieštaravimą pateikusiai šaliai – Italijos žemės ūkio ministerijai, ir suteikė jai dviejų mėnesių terminą galimoms pastaboms pateikti. Komisija negavo iš Italijos žemės ūkio ministerijos jokių pastabų;

                     (5)

                     Reglamento (EB) Nr. 607/2009 16 straipsnio 3 dalyje nustatyta, kad Komisija priima sprendimą remdamasi turimais įrodymais;

                     (6)

                     prieštaravimo pareiškėjas teigia, kad tam tikros vynuogių veislės, naudojamos „Ambt Delden“ gamybai, konkrečiai, 'Souvignier Gris B', 'Pinotin N', 'Solaris B', 'Regent N' ir 'Johanniter B' yra gautos kryžminant Vitis vinifera rūšių vynmedžius su kitomis Vitis genties rūšimis. Prieštaravimo pareiškėjas laikosi nuomonės, kad tai akivaizdžiai prieštarauja Reglamento (ES) Nr. 1308/2013 93 straipsnio 1 dalies a punkto iv papunkčiui, kuriame nustatyta, kad SKVN vynai turi būti gaminami iš Vitis vinifera genčiai priklausančių vynuogių veislių. Jis taip pat teigia, kad visos valstybės narės, kaip ir Italija, gali klasifikuoti savo vyninių vynuogių veisles (priklausančias Vitis vinifera rūšims ir sukryžmintoms veislėms) remdamosi tiksliais moksliniais įrodymais ir duomenimis ir kad jokiais atvejais veislė, gauta kryžminant skirtingas rūšis, negalėtų būti laikoma priskirtina Vitis vinifera rūšims;

                     (7)

                     Komisija įvertino prieštaravimo pareiškėjo ir paraiškos pateikėjo pateiktus argumentus ir padarė išvadą, kad pavadinimas „Ambt Delden“ turėtų būti įregistruotas kaip saugoma kilmės vietos nuoroda dėl šių priežasčių;

                     (8)

                     nagrinėjant teiginius, kad produktas pagamintas ne iš Vitis vinifera veislių vynuogių, turi būti atsižvelgiama į keletą aspektų. Pirma, Vitis vinifera priklausančių vynuogių veislių klasifikacija ES lygmeniu nėra suderinta. Be to, nėra jokio oficialios kompetentingos institucijos, pvz., Tarptautinės vynuogių ir vyno organizacijos (OIV), parengto nuorodų sąrašo arba mokslinio dokumento, kuriuo remiantis šiuo metu būtų galima neginčijamai klasifikuoti Vitis vinifera rūšis ar Vitis vinifera kryžminant su kitomis genties Vitis rūšimis išvestas rūšis arba jas atskirti. Atsižvelgiant į tai, mokslinės apibrėžties klausimas pirmiausia turėtų būti nagrinėjamas valstybei narei taikant preliminarią nacionalinę procedūrą pagal Reglamento (ES) Nr. 1308/2013 96 straipsnį. Šiuo tikslu Nyderlandai remiasi į Vitis tarptautiniu veislių kataloge (toliau – VIVC) (4) pateikiama klasifikacija, kurioje visos penkios susijusios vyninių vynuogių veislės klasifikuojamos kaip priklausančios Vitis vinifera genčiai. Antra, Reglamento (EB) Nr. 607/2009 16 straipsnio 3 dalyje dėl prieštaravimo tikrinimo nustatyta, kad sprendimą nesuteikti kilmės vietos nuorodos ar geografinės nuorodos arba ją užregistruoti Komisija priima remdamasi turimais įrodymais. Šiuo atveju prieštaravimo pareiškėjas remiasi Vokietijos federalinės augalų veislių tarnybos „Bundessortenamt“ tvarkomu Vokietijos nacionaliniu vynuogių veislių registru ir VIVIC esančia informacija, kad visos penkios veislės, naudojamos vyno „Ambt Delden“ gamybai, buvo išvestos tam tikru lygiu kryžminant atskiras Vitis genties rūšis. Tačiau tai neužkerta kelio tam, kad VIVC interneto svetainėje šios penkios veislės būtų priskiriamos Vitis vinifera genčiai. Galiausiai, priimdama savo sprendimus Komisija turi atsižvelgti į nediskriminavimo principą. Dėl to Komisija pažymi, kad keletas kitų valstybių narių gamina savo vynus, kuriems suteikta saugoma kilmės vietos nuoroda, naudodamos aptariamas vyninių vynuogių veisles;

                     (9)

                     atsižvelgiant į tai, kas išdėstyta, negalima daryti išvados, kad pavadinimu „Ambdt Delden“ žymimas produktas gaminamas iš Vitis vinifera nepriklausančių vynuogių veislių. Todėl su tuo susiję prieštaravimai turi būti atmesti;

                     (10)

                     atsižvelgdama į tai, kas pirmiau išdėstyta, ir remdamasi Reglamento (ES) Nr. 1308/2013 99 straipsniu, Komisija laikosi nuomonės, kad pavadinimas „Ambt Delden“ turėtų būti saugomas bei įtrauktas į to reglamento 104 straipsnyje nurodytą registrą;

                     (11)

                     šiame reglamente numatytos priemonės atitinka Bendro žemės ūkio rinkų organizavimo komiteto nuomonę,

               PRIĖMĖ ŠĮ REGLAMENTĄ:

            1 straipsnis
            Pavadinimas „Ambdt Delden“ (SKVN) yra saugomas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 18 d.

                  Komisijos vardu

                  Pirmininkas

               Jean-Claude JUNCKER

            (1)  OL L 347, 2013 12 20, p. 671.

            (2)  OL C 100, 2018 3 16, p. 14.

            (3)  OL L 193, 2009 7 24, p. 60.

            (4)  VIVC – įvairių Vitis genties vynuogių rūšių ir veislių / kultūrinių veislių duomenų bazė. VIVC administruoja Vokietijos Ziebeldingeno savivaldybėje esantis Gailveilerhofo vynuogių veisimo institutas (Institut für Rebenzüchtung Geilweilerhof); šioje duomenų bazėje laikoma įvairių visame pasaulyje esančių vynininkystės institutų sukaupta informacija apie vynuogių rūšis. Nuo 2009 m. balandžio mėn. duomenų bazėje laikoma 130 institutų iš 45 šalių sukaupta informacija, kurią sudaro maždaug 18 000 įrašų.


title: Komisijos įgyvendinimo reglamentas (ES) 2019/1921 2019 m. lapkričio 18 d. kuriuo ištaisoma Įgyvendinimo reglamento (ES) Nr. 873/2011 dėl tam tikrų prekių klasifikavimo Kombinuotojoje nomenklatūroje teksto redakcija danų kalba

text:
19.11.2019

                  LT

                  Europos Sąjungos oficialusis leidinys

                  L 298/3

         KOMISIJOS ĮGYVENDINIMO REGLAMENTAS (ES) 2019/1921
         2019 m. lapkričio 18 d.
         kuriuo ištaisoma Įgyvendinimo reglamento (ES) Nr. 873/2011 dėl tam tikrų prekių klasifikavimo Kombinuotojoje nomenklatūroje teksto redakcija danų kalba
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės prekių nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
         kadangi:

                     (1)

                     Komisijos įgyvendinimo reglamento (ES) Nr. 873/2011 (2) priedo lentelės teksto redakcijoje danų kalba yra klaidų, susijusių su produktų kategorija, dėl kurių pasikeičia reglamento taikymo sritis;

                     (2)

                     todėl Įgyvendinimo reglamento (ES) Nr. 873/2011 teksto redakcija danų kalba turėtų būti atitinkamai ištaisyta. Teksto redakcijų kitomis kalbomis taisyti nereikia;

                     (3)

                     šiame reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:

            1 straipsnis

               (netaikoma teksto redakcijai lietuvių kalba)

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. lapkričio 18 d.

                  Komisijos vardu

                  Pirmininkas

               Jean-Claude JUNCKER

            (1)  OL L 256, 1987 9 7, p. 1.

            (2)  2011 m. liepos 27 d. Komisijos įgyvendinimo reglamentas (ES) Nr. 873/2011 dėl tam tikrų prekių klasifikavimo Kombinuotojoje nomenklatūroje (OL L 227, 2011 9 2, p. 5).